Drangsnes - Wikipedia, frjálsa alfræðiritið

# Drangsnes

### Úr Wikipediu, frjálsa alfræðiritinu

Drangsnes er lítið þorp á Selströnd yst við norðanverðan Steingrímsfjörð í Strandasýslu. Íbúar voru 76 þann 1. desember 2005, en alls búa í Kaldrananeshreppi 112 íbúar (í árslok 2005) og hefur fækkað síðastliðin ár.

Í Hveravík skammt innan við þorpið eru heitir hverir í fjöruborðinu alveg í vegarkantinum. Þar lifa sérstakar hitaþolnar flær. Þar var áður sundlaug. Í nágrenninu er Strákatangi þar sem hafist var handa haustið 2005 við fornleifauppgröft á hvalveiðistöð Baska frá 17. öld.

Á Drangsnesi er löndunarbryggja, en 2,5 km innan við þorpið, í Kokkálsvík, er viðleguhöfn. Yst í þorpinu, þar sem heita Grundir, er sérkennilegur steindrangur, sem heitir Kerling. Þorpið dregur nafn af þessum drangi, en þjóðsagan segir að hann hafi verið eitt af þremur tröllum sem reyndu að grafa Vestfirði frá meginlandinu.

Fyrir ofan þorpið er Bæjarfell (344 m). Þaðan er víðsýnt og er þægileg gönguleið á fellið.

Við mynni Steingrímsfjarðar utan við Drangsnes er Grímsey, sannkölluð náttúruperla. Þar er stór lundabyggð. Einungis 10 mínútna sigling er út í eyjuna og eru ferðir til Grímseyjar á sumrin með bátnum Sundhana, sem einnig býður upp á sjóstangaveiði.

Árið 1996 fannst heitt vatn við borun í miðju þorpinu og var lögð hitaveita í öll hús. Í fjöruborðinu neðan við þorpið eru heitir pottar, sem öllum er frjálst að nýta sér, en engir skiptiklefar eða hreinlætisaðstaða. Þurfa gestir því að notast við sturturnar, sem eru við tjaldstæði bæjarins. Sumarið 2005 var reist ný útisundlaug sem opnaði sama ár. Þar er vaðlaug, heitur pottur og eimbað.

Drangsnesingar hafa haldið Bryggjuhátíð árlega frá 1996 og dregur hún til sín fjölda fólks hvert sumar. Flestir Drangsnesingar taka þátt í undirbúningi hátíðarinnar í sjálfboðavinnu. Á Drangsnesi er boðið upp á gistingu í tveggja manna herbergjum og einnig á Hótel Laugarhóli í Bjarnarfirði.

Af „http://is.wikipedia.org../../../d/r/a/Drangsnes.html“

Flokkar: Strandir | Íslensk sjávarþorp | Þéttbýlisstaðir Íslands

##### Views

- Grein
- Spjall
- Núverandi útgáfa

##### Leit

##### Á öðrum tungumálum

- Nederlands